**VERSENYKIÍRÁS 2025/26.**

**A PTE Gyakorló Általános Iskola és Gimnázium Babits Mihály Gimnáziuma a PTE Angol Alkalmazott Nyelvészeti Tanszékével együttműködve kétfordulós angol nyelvi versenyt hirdet a gyakorlóiskolák 9-10. évfolyamos tanulói számára.**

**Téma: *Food for Thought (Étel és Lélek)***

**Célkitűzés:**

A verseny célja lehetőséget teremteni arra, hogy a versenyzők összemérjék nyelvtudásukat, továbbá annak mérése, hogy a jelentkező képes-e különböző autentikus szövegeket önállóan elolvasni, és az olvasási céloknak megfelelő mélységben megérteni; illetve, hogy rendelkezik-e azokkal a lexikai, grammatikai, szemantikai és pragmatikai ismeretekkel, amelyek képessé teszik az önálló kommunikációra.

**Célcsoport:**

A Közös Európai Referenciakeret (KER) által meghatározott legalább B2 nyelvi szintű 9. évfolyamos (beleértve a nyelvi előkészítő osztályokat) és 10. évfolyamos (beleértve a nyelvi előkészítő osztályokat) tanulók. A 2054/2026-os tanévben is kizárólag egyetemi gyakorlóiskolák tanulóit várjuk.

**Kategóriák:**

I. kategória: 9. évfolyamos tanulók

II. kategória: 10. évfolyamos tanulók

**A verseny szerkezete:**

**1. iskolai forduló**

Az iskolai fordulóban a saját iskolájukban egy írásbeli feladatsort oldanak meg a versenyzők, amelynek megoldására maximálisan 120 perc áll rendelkezésükre. A feladatsorban szereplő szövegek mindegyike az adott év témájához kapcsolódik, amely megfelel a korosztály érdeklődésének.

A feladatsort az iskolák elektronikus formában kapják meg, azokat a jelentkezők számának megfelelő példányszámban sokszorosítják. Az iskolák hivatalos email címére a verseny reggelén 8:00 órakor küldjük ki a feladatlapot. Kérjük azokat bizalmasan kezelni. Kérjük, hogy a verseny felügyeletét biztosítsa az iskola, a felügyelő tanárok ne angol szakos tanárok legyenek.

A megoldókulcsot a versenyt követő napon küldjük ki az iskoláknak. Az útmutatónak megfelelően javított, legalább 75%-os eredményt elért feladatlapokat kérjük postai úton az alábbi címre eljuttatni:

**Gyakorlóiskolák Angol Nyelvi Versenye**

**PTE Gyakorló Általános Iskola és Gimnázium**

**Babits Mihály Gimnáziuma**

**7633 Pécs**

**Dr. Veress Endre u. 15.**

**2. forduló - Döntő (Helyszín: PTE Gyakorló Általános Iskola és Gimnázium Babits Mihály Gimnáziuma, Pécs)**

A döntőbe az iskolai forduló eredményei alapján mindkét kategóriában a 10 legmagasabb pontszámot elérő tanulót hívjuk be.

A döntő két részből áll: hallott szöveg értését mérő feladatsor és egy prezentáció.

1) Hallott szöveg értése

A versenyzők egy 2-3 feladatból álló hallott szöveg értését mérő feladatsort oldanak meg, melynek időtartama 30-40 perc az aktuális szövegek hosszától függően. A feladatsor a szövegértés alábbi részkészségeit méri: globális, szelektív és részletes értés.

2) Prezentáció

A versenyzők a szóbeli fordulón bemutatnak egy saját készítésű, a témához kapcsolódó rövid (max. 10 perces) előadást, melyhez digitális prezentációt készítenek, és azt elektronikus adathordozón magukkal hozzák. Az előadást követően a zsűri a témára reflektálva kérdéseket tehet fel.

A végső rangsor a két forduló összesített eredménye alapján alakul ki. A két kategóriában külön hirdetünk győzteseket.

**Jelentkezési határidő: 2025. október 20.**

**1. (iskolai) forduló: 2025. november 6. csütörtök 14:00**

**2. forduló (döntő): 2026. március 20. péntek 10:00**

A jelentkezők névsorát a kategóriák feltüntetésével az alábbi emailcímre a fenti időpontig kérjük megküldeni:

**angolverseny@pte.hu**

**Várunk mindenkit szeretettel versenyünkön. A felkészüléshez jó munkát kívánunk!**